Il-problema li numru ta' drabi nara 'l-politika tagħna tiffaċċja hija marbuta mal-mod ta' kif wieħed jersaq lejha. Il-metodu, il-formazzjoni kulturali jorbtu u fl-istess ħin jikkundizzjonaw il-linja li wieħed jieħu. Hawn min jidher jgħix f'dinja fejn dak li jgħid irid jiġġustifikah il-ħin kollu, u hawn min le. Bnedmin li draw li jgħidu tagħhom u daqshekk. Ma hemmx udjenza, u anqas iridu waħda li tifhem u tgħarbel. Vuċijiet, li minnhom infushom huma solitarji u, fl-istess ħin, maqtugħa mir-realtà tal-ħajja ta' kull ġurnata. Tista' tara li qed tgħid is-sewwa u dak li qiegħed tipproponi huwa ta' sustanza jekk kemm-il darba jkun hemm min jgħidlek tiegħu. Id-diffikultà ġejja proprju mill-formazzjoni edukattiva. Il-verità hija li l-fatt li numru ta' persuni li ġejjin mill-klassi politika qed jitrabbew f'ambjent edukattiv fejn huma maqtugħa mill-bqija tas-soċjetà qiegħed iġib dawn il-konsegwenzi. Il-ħsieb li l-ulied għandhom jiġu protetti tant li ma jgħarfux li hemm barra hemm dinja differenti, fejn hemm bnedmin li jbatu biex jgħixu, huwa għal kollox żbaljat. Il-ħsieb li f'ċerti istituzzjonijiet edukattivi hemm vantaġġ kbir għax it-tfal jiġu edukati 'l bogħod mill-ħajja ta' kull ġurnata, mir-realtajiet varji li tfal oħra jġibu magħhom, fih l-effetti negattivi tiegħu. Hemm, jekk wieħed ma joqgħodx attent, jitwieled distakk intern fil-qalb tal-bniedem. Wieħed li jwassal għall-konsegwenza li min jaġixxi, min jieħu ċerti deċiżjonijiet jew huwa parteċipi f'dan il-proċess ma jindunax, u wisq anqas jirrealizza, x'ser ikunu l-effetti negattivi li ser iġib fuq l-oħrajn. L-effett ta' dan, fil-Kamra tad-Deputati, jidher il-ħin kollu. Hemm uħud li huma parti mill-għeruq tas-soċjetà li mhux biss jitkellmu f'isimha imma huma rappreżentanti tagħha, mentri hemm oħrajn li avolja għandhom jitkellmu f'isimha, minflok jgħidu u jwettqu dak li ma tridx. Hemm verament distakk bejn il-bilanċ intern li kull persuna għandu jkollha. Dak li jitwieled bejn il-libertà tal-azzjoni u r-responsabbiltà tagħha. L-iżvilupp stramb huwa fid-direzzjoni ta' libertà mingħajr il-konsegwenzi tagħha. Aġir fil-libertà li huwa l-kontra ta' dak li jkun, u fir-realtà, kontro-produċenti. Min jaġixxi tajjeb jikseb il-frott ta' għemilu. Min kontra le, anke jekk iż-żewġ azzjonijiet ikunu saru f'isem l-eżerċizzju tal-libertà. Il-Parlament jagħti lil kull membru opportunità unika: dik li jitkellem u jaġixxi f'post fejn id-demokrazija tagħna trid li jittieħdu d-deċiżjonijiet it-tajba. Sfortunatament però, wieħed jinnota li qed titwieled dejjem iktar il-linja li min għandu din ir-responsabbiltà jista' jitkellem 'il bogħod mill-verità u l-fatti. Jindirizza lill-poplu, u fl-istess ħin, jieħdu 'l bogħod minn dak li hija r-realtà billi jgħid dak li ma hemmx jew jipprova jagħti x'jifhem li hemm, meta ma jkunx hemm. Il-gidba, in-nuqqas ta' verità, iddawwarha kif iddawwarha hekk tibqa' u m'għandhiex xi forma ta' ġustifikazzjoni, aktar u aktar meta qegħda tingħad fil-Parlament Malti. Hemm politiċi li jridu jgħixu fid-dinja tagħhom, ma jimxux maż-żminijiet u l-agħar hu li jridu jġibu lil ħaddieħor f'dik id-dinja ta' fantasija. Ngħid dan kollu, iktar u iktar din il-ġimgħa meta smajt diskors li pprova jmaqdar dak kollu li sar mill-Gvern. Diġà l-linja, minnha nfisha, hija żbaljata. Jista' jogħġob widnejn uħud tal-istess fehma tal-persuna li qed jgħidu, però l-poplu hemm barra li jifhem u jgħarbel, inaqqaslu fil-kredibilità. Kritika fl-arja maqtugħa hija, minnha nfisha, żbaljata. Il-pajjiż jaf li sar ħafna xogħol tajjeb. Jaf ukoll li, fid-dinja ta' kuljum, mhux kollox jitwieled lest u perfett, imma jrid iż-żmien tiegħu. Ebda bidla qawwija ma ġġib kollox jaħdem preċiż f'daqqa, imma trid il-ħin tagħha. Xorta tibqa' waħda qawwija, li minnha s-soċjetà ser issarraf il-ġid. Ħadd ma ppretenda li l-leġislazzjoni varja li saret ser ikollha effett immedjat. Meta daħħalna diversi artikoli ġodda biex nipproteġu aħjar lil uliedna fis-soċjetà kontra l-abbużi tal-lum, fosthom ir-Reġistru għall-Protezzjoni tal-Minuri, ħadd ma seta' jippretendi li dawn ser ikunu effettivissimi mill-bidu. Bħalma anqas meta saru l-bidliet radikali tal-Ġustizzja Riparatriċi. Ħadd ma seta' jippretendi li f'daqqa waħda ser jibdew jitwettqu l-mirakli. L-istess għall-bini tal-Akkademja tal-Pulizija kompletament ġdida. Kull bidla fis-soċjetà trid tieħu l-ħin tagħha. Meta ssir f'daqqa, l-esperjenza turik li ma tirnexxix. Meta ssir gradwalment, pass pass, allura jkollha suċċess. Dan hu dak li l-bnedmin normali jafu. Dan hu li l-politiċi b'esperjenza jirrikonoxxu. Biss ħaddieħor, fl-għaġġla tiegħu, jibqa' jgħid dak li m'għandux u jagħmel dak li minnu ma tistennix. Kieku jħalli lil min imerih, forsi ma jiżbaljax daqshekk. Forsi kieku jisma' l-vuċijiet kollha u mhux biss dawk li jagħtuh pjaċir, allura jkun ferm aħjar għalih, u għalina. Is-soċjetà tista' tinbidel f'direzzjonijiet varji. Dmirna huwa li narawha miexja lejn it-tajjeb u għalhekk ser nibqgħu mmeruhom f'dak li jgħidu.
Ma jridux lil min imerihom